KOMISIJOS KOMUNIKATAS TARYBAI Priemonių, kurių ėmėsi Airija, atsižvelgdama į 2010 m. gruodžio 7 d. Tarybos rekomendaciją siekiant ištaisyti perviršinio valdžios sektoriaus deficito padėtį, vertinimas /* KOM/2011/0509 galutinis */





AIRIJA Perviršinio deficito procedūra ir naujausios rekomendacijos 2009 m. balandžio 27 d. pagal Europos bendrijos sutarties 104 straipsnio 6 dalį Taryba nusprendė, kad Airijoje susidaręs perviršinis deficitas, ir pateikė rekomendacijas dėl perviršinio deficito panaikinimo ne vėliau kaip 2013 m. Taryba taip pat nustatė 2009 m. spalio 27 d. terminą, iki kurio turi būti imtasi veiksmingų priemonių. 2009 m. gruodžio 2 d. Taryba padarė išvadą, kad Airijos valdžios institucijos ėmėsi veiksmingų priemonių, laikydamosi 2009 m. balandžio 27 d. Tarybos rekomendacijų, bet galima laikyti, kad Airijoje kilo netikėtų neigiamų ekonominių įvykių, turinčių didelį nepalankų poveikį valstybės finansams. Todėl Taryba priėmė patikslintą rekomendaciją pagal Sutarties 126 straipsnio 7 dalį, kuria perviršinio deficito panaikinimo terminas nukeliamas į 2014 m. 2010 m. liepos 13 d. Taryba padarė išvadą, kad Airijos valdžios institucijos ėmėsi veiksmingų priemonių, laikydamosi Tarybos rekomendacijų. 2010 m. gruodžio 7 d. Taryba pripažino, kad staigų Airijos biudžeto būklės pablogėjimą lėmė krizės poveikis valdžios sektoriaus pajamoms ir finansų sektoriui, ir būtina įgyvendinti labai plataus masto finansų sektoriaus paramos priemones. Todėl Taryba priėmė patikslintą rekomendaciją pagal Sutarties 126 straipsnio 7 dalį, kuria perviršinio deficito panaikinimo terminas nukeliamas į 2015 m. Kartu, Airijos valdžios institucijoms paprašius Europos Sąjungos, valstybių narių, kurių valiuta yra euro, ir Tarptautinio valiutos fondo (TVF) finansinės pagalbos, Taryba suteikė Sąjungos finansinę pagalbą Airijai[1]. Susitarimo memorandumą dėl specialių ekonominės politikos sąlygų (toliau – susitarimo memorandumas) Komisija ir Airijos valdžios institucijos pasirašė 2010 m. gruodžio 16 d. Taryba rekomendavo Airijos valdžios institucijoms valdžios sektoriaus biudžeto deficitą patikimai ir tvariai sumažinti iki mažesnės nei 3 % BVP vertės imantis veiksmų vidutinės trukmės laikotarpiu. Konkrečiai, šiuo tikslu Airijos valdžios institucijos turėtų: a) įgyvendinti priemones, kad valdžios sektoriaus deficitas neviršytų 10,6 % numatomo BVP 2011 m., 8,6 % BVP 2012 m., 7,5 % BVP 2013 m., 5,1 % BVP 2014 m. ir 2,9 % BVP 2015 m. ir kad prognozuojant metinę deficito raidą nebūtų atsižvelgiama į tai, kokį tiesioginį poveikį gali turėti bankų paramos priemonės, numatytos vyriausybės finansų sektoriaus strategijoje, kaip išdėstyta Ekonominės ir finansų politikos memorandume ir išsamiai nurodyta susitarimo memorandume, kuriuos pasirašė Komisija ir Airijos valdžios institucijos. Jei pasitvirtintų rizika, kad nepavyks pasiekti numatytų deficito rodiklių, Airija turėtų būti pasirengusi imtis papildomų konsolidavimo priemonių užtikrinti, kad iki 2015 m. deficitas būtų sumažintas iki mažesnės negu 3 % BVP vertės. Be to, pagal šį planą reikėtų 2011–2015 m. laikotarpiu pasiekti bent 9½ % BVP struktūrinio balanso pagerėjimą[2]. Be to, Airijos valdžios institucijos turėtų pasinaudoti galimybėmis, įskaitant pagerėjusių ekonominių sąlygų teikiamas galimybes, greičiau mažinti bendrosios skolos santykį priartindamos jį prie 60 % BVP pamatinės vertės. Kad apribotų su koregavimu susijusią riziką, Airija turėtų įsteigti patariamąją biudžeto tarybą, kuri teiks nepriklausomą valstybės biudžeto būklės ir prognozių vertinimą. Airija turėtų priimti Fiskalinės atsakomybės teisės aktą, kuriuo būtų pradėta taikyti vidutinės trukmės išlaidų sistema kiekvienoje srityje nustatant privalomas daugiametes viršutines išlaidų ribas. Kad sumažintų ilgalaikiam valstybės finansų tvarumui gresiančią riziką, Airijos valdžios institucijos turėtų įgyvendinti tolesnes socialinės apsaugos sistemos reformas. Taryba Airijos vyriausybei nustatė 2011 m. birželio 7 d. terminą, iki kurio būtina imtis veiksmingų priemonių konkrečioms priemonėms, kurios bus reikalingos siekiant panaikinti perviršinį deficitą, nurodyti. Veiksmingos priemonės bus vertinamos atsižvelgiant į ekonomikos raidą, palyginti su Komisijos tarnybų 2010 m. rudens prognozėje pateikta ekonomine perspektyva. Veiksmingų priemonių, kurių imtasi, vertinimas 2010 m. gruodžio 7 d. Tarybos rekomendacijos pagrįstos projekcijomis, kuriomis paremta Airijai skirta finansinės pagalbos programa. Šiomis projekcijomis 2010 m. lapkričio 29 d. Komisijos tarnybų darbinis dokumentas „2010 m. rudens Europos ekonominės prognozės“ papildytas priemonėmis, patikslintomis 2010 m. gruodžio 7 d. paskelbtame 2011 m. biudžete. Remiantis naujausia Komisijos tarnybų prognoze, kuri parengta 2011 m. vasarą atliekant Airijai skirtos finansinės pagalbos programos peržiūrą, realiosios ekonominės veiklos perspektyvos Airijoje iš esmės panašios į tas, kurių tikėtasi 2010 m. gruodžio mėn. Tarybai teikiant rekomendacijas. 2010 m. realusis BVP sumažėjo 0,4 %, bet prognozuojama, kad jis vėl pradės augti ir augimas 2011 m. sudarys 0,6 %, o 2012 m. – 1,9 %. Tačiau prognozuojama augimo struktūra pakoreguota atsižvelgiant į menkesnę vidaus paklausą, kurią kompensuoja didesnė išorės paklausa. Valdžios sektoriaus deficito ir BVP santykis 2010 m. sudarė 32 % (šis lygis prognozuotas ir 2010 m. gruodžio 7 d.). Vėliau patikslinus valdžios sektoriaus duomenis ir valdžios sektoriaus pajamos, ir išlaidos sumažintos maždaug 0,8 % BVP 2009 m., kartu pakeičiant jų struktūrą 2009 ir 2010 m., bet bendram balansui tai neturėjo didelės įtakos. Tai daugiausia nulėmė 2009 m. išsamių vietos valdžios sąskaitų patikslinimai, įtraukti į 2011 m. kovo mėn. PDP pranešimą, kuriais parodomos mažesnės, negu buvo skaičiuojama anksčiau, kapitalo pajamos ir kapitalo išlaidos – jos iš esmės atsveria vienos kitas. 2011 m. biudžete nustatytos 3,8 % BVP vertės fiskalinio konsolidavimo priemonės, įskaitant 0,9 % BVP vertės struktūrines pajamų priemones, 2,5 % BVP vertės struktūrines išlaidų priemones ir 0,4 % BVP vertės vienkartines priemones. Prognozuojama, kad valdžios sektoriaus deficitas sudarys 10,2 % BVP, t. y. mažiau už Tarybos nustatytą 10,6 % BVP tikslą[3]. Netikėtai didesnės mokestinės pajamos 2010 m. pabaigoje turėjo teigiamos įtakos 2011 m., ir pirmųjų šešių 2011 m. mėnesių rezultatai rodo, kad pajamos maždaug 0,4 % BVP didesnės, negu Komisijos tarnybos prognozavo teikiant Tarybos rekomendacijas. Tai rodo šiek tiek didesnes pajamas ir netiesioginį mokesčių elastingumą, nepaisant prastesnių, nei prognozuota, darbo rinkos sąlygų ir privataus vartojimo. Palyginti su 2010 m. gruodžio mėn. projekcijomis, nedidelį neigiamą 0,1 % BVP vardiklio poveikį atsveria teigiamas priemonių, įtrauktų į darbo vietų kūrimo iniciatyvos priemonių rinkinį, apie kurį naujoji vyriausybė paskelbė 2011 m. gegužės 10 d., poveikis. Darbo vietų kūrimo iniciatyvos poveikis biudžetui 2011–2014 m. turėtų būti neutralus, bet 2011 m. dėl jos deficitas mažėja 0,1 % BVP, daugiausia dėl kasmet 2011–2014 m. birželio 30 d. mokamo pensijų fondų atsargų mokesčio, kuris viršija laikino kai kurių su turizmu susijusių PVM tarifų ir mažam darbo užmokesčiui taikomų socialinio draudimo įmokų sumažinimo sąnaudas. Vienkartinių kapitalo injekcijų į finansų sektorių deficito didinimo poveikis 2011 m. gali sudaryti iki 12 % BVP ir, laikantis Tarybos rekomendacijos, jis nebūtų įskaitomas apskaičiuojant deficito tikslą. Injekcijų klasifikaciją kiekvienu atskiru atveju nustatys Airijos centralizuota statistikos tarnyba, prireikus konsultuodamasi su Eurostatu. Prognozuojama, kad 2012 m. valdžios sektoriaus deficitas sieks 8,6 % BVP, t. y. PDP sprendime apibrėžtas tikslas. Tai reiškia, kad fiskalinės konsolidavimo priemonės turės būti 2,6 % BVP vertės, įskaitant 0,7 % BVP vertės 2011 m. biudžeto priemonių visų metų poveikį ir 1,9 % BVP vertės naujas priemones, kurių imtis įsipareigota pagal finansinės pagalbos programą ir kurios pateiktos 2011 m. balandžio mėn. atnaujintoje stabilumo programoje. Palyginti su 2010 m. gruodžio mėn. prognoze, kuria pagrįsta Tarybos rekomendacija, didesnės, nei tikėtasi, 2011 m. mokestinės pajamos bus būdingos ir 2012 m. Darbo vietų kūrimo iniciatyva 2011 m. turėjo teigiamą poveikį, o 2012 m. jos grynasis poveikis pajamoms bus neigiamas – dėl jos deficitas padidės 0,3 % BVP, palyginti su praėjusiais metais. Didesnės pagalbos programos finansavimo palūkanų išlaidos sudaro 0,1 % BVP, remiantis prielaida, kad toliau bus taikomos vidutinės programos palūkanų normos. Valdžios institucijų parengtoje stabilumo programoje siekiama laipsniškai sumažinti deficitą, kad jis neviršytų 3 % BVP vertės, iki 2015 m., t. y. Tarybos nustatyto perviršinio deficito panaikinimo termino. Tikslams pasiekti plataus masto konsolidavimo priemonės iš pradžių numatytos ankstesnės vyriausybės 2010 m. lapkričio mėn. nacionaliniame ekonomikos atgaivinimo plane ir jas įsipareigota įgyvendinti pagal Susitarimo memorandumą dėl specialių ekonominės politikos sąlygų. Dabartinė vyriausybė nurodė, kad konkreti koregavimo struktūra bus keičiama gavus šiuo metu atliekamos visapusiškos išlaidų peržiūros rezultatus. Laikantis finansinės pagalbos programos sąlygų, vidutinės trukmės 2012–2015 m. fiskalinis planas, kuriame bus apibrėžtos kiekvienų metų suvestinės pajamų ir išlaidų priemonės ir kuriuo laikomasi Tarybos apibrėžtų tikslų, iki 2011 m. spalio mėn. pabaigos parlamentui bus paskelbtas vyriausybės išankstinio biudžeto perspektyvoje. Daugiau informacijos bus pateikta 2012 m. biudžete 2011 m. gruodžio mėn. pradžioje. Prognozuojama, kad bendrosios skolos ir BVP santykis aukščiausią tašką (šiek tiek mažiau negu 120 %) pasieks 2013 m., o vėliau mažės – tai yra šiek tiek mažiau, nei numatyta projekcijose, kuriomis pagrįstos Tarybos rekomendacijos, nes bankų kapitalo restruktūrizavimo, atlikus 2011 m. kovo mėn. testavimą nepalankiausiomis sąlygomis, sąnaudos buvo mažesnės, nei tikėtasi. Skolos dinamikai poveikio turi keletas ypatingų operacijų (įskaitant 2011 m. bankams skirtą kapitalo injekciją, kurios grynasis skolos didinimo poveikis yra maždaug 6 procentiniai punktai BVP), prielaidos, kad bus išlaikytos didesnės grynųjų pinigų atsargos, ir pagal kaupiamąjį principą apskaičiuotų bei faktiškai išmokėtų palūkanų skirtumai[4]. Kiek tai susiję su Tarybos rekomendacija apriboti su koregavimu susijusią riziką, Airijos valdžios institucijos įsteigė iš penkių narių sudarytą patariamąją biudžeto tarybą, o Fiskalinės atsakomybės teisės aktas bus pateiktas iki 2011 m. pabaigos. Taip patariamajai biudžeto tarybai bus suteiktas aiškus teisės aktais nustatytas mandatas ir nepriklausomybė, įvestos fiskalinės taisyklės, skirtos fiskalinei drausmei palaikyti per visą ciklą, ir sukurtas oficialių tikslų tinkamumo ir rezultatų vertinimo pagrindas. Kiek tai susiję su Tarybos rekomendacija sumažinti ilgalaikiam valstybės finansų tvarumui gresiančią riziką, 2011 m. birželio mėn. priimtas teisės aktas, kuriuo įstatymais nustatytas pensinis amžius ilginamas iki 66 metų 2014 m., 67 metų 2021 m. ir 68 metų 2028 m. Be to, parlamentui tvirtinti viešojo sektoriaus naujų darbuotojų pensijų reformų paketą tikimasi pateikti iki 2011 m. rugsėjo mėn. pabaigos. Tai apims tam tikrų kategorijų valstybės tarnautojų greitesnio išėjimo į pensiją ir pensijų indeksavimo pagal vartotojų kainas persvarstymą. Pensijos bus grindžiamos vidutiniu viso dirbto laikotarpio darbo užmokesčiu. Be to, naujų darbuotojų pensinis amžius bus siejamas su įstatymais nustatytu pensiniu amžiumi. Išvados Remiantis šiuo metu turima informacija galima teigti, kad Airija ėmėsi priemonių, kuriomis užtikrinama tinkama pažanga siekiant panaikinti perviršinį deficitą iki Tarybos nustatyto termino. Visų pirma, prognozuojama, kad valdžios sektoriaus deficitas bus mažesnis už 2011 m. 10,6 % BVP tikslą, laikantis Tarybos rekomendacijos. Laikotarpiui po 2011 m. valdžios institucijos parengs vidutinės trukmės 2012–2015 m. fiskalinį planą, gavusios dabar atliekamos visapusiškos išlaidų peržiūros rezultatus. Plane bus pateiktos bendros kiekvienų metų išlaidų ir pajamų priemonės, kuriomis grindžiama biudžeto deficito raida laikantis Tarybos rekomendacijų. Siekiant padidinti vidutinės trukmės fiskalinių tikslų patikimumą, bus svarbu nurodyti konkrečias priemones. Įgyvendinant priemones ir naikinant perviršinį deficitą turėtų būti užtikrinta, kad skolos santykis pradėtų mažėti ir artėti prie 60 % BVP pamatinės vertės. Atsižvelgdama į pateiktą vertinimą, Komisija mano, kad šiuo metu nebūtina imtis papildomų veiksmų pagal Airijos perviršinio deficito procedūrą. Komisija ir toliau atidžiai kas ketvirtį tikrins Airijos biudžeto pokyčius pagal Sutartį bei Stabilumo ir augimo paktą ir Airijai skirtoje finansinės pagalbos programoje nustatytas sąlygas. Pagrindinių makroekonominių ir biudžeto projekcijų palyginimas [1] OL L 30, 2011 2 4, p. 34. [2] Be to, ši prognozuojama deficito raida turėtų atitikti preliminarią Eurostato nuomonę dėl bankui „Anglo Irish Bank“ mokėtinų palūkanų už paprastuosius vekselius mokėjimo registravimo laiko apskaitos pagal ESS95, nes pakeitus tą nuomonę tektų keisti prognozuojamą deficito raidą. žr. http://epp.eurostat.ec.europa.eu/portal/page/portal/government_finance_statistics/methodology/advice_member_states. [3] Šiame dokumente minimose fiskalinėse prognozėse neatsižvelgiama į lėšas, kurios būtų sutaupytos pagerinus ES finansinės pagalbos Airijai sąlygas, kaip paskelbta po euro zonos valstybių bei vyriausybių ir ES institucijų vadovų susitikimo 2011 m. liepos 21 d. (žr. http://www.consilium.europa.eu/uedocs/cms_data/docs/pressdata/en/ec/123978.pdf). [4] Bendros vienkartinės bankų kapitalo restruktūrizavimo sąnaudos (iki 12 % BVP) 2011 m. iš dalies finansuojamos iš Airijos turimų išteklių, todėl bendroji valdžios sektoriaus skola didėja mažiau.